ב"ה, כ"ד סיון, יום השנה התשיעי למו"ר הרב שג"ר

## הרב שג"ר וה'שפת אמת'

ב"ה [תרל"א] נכתב בקיצור:

אא"ז מו"ר זצלה"ה הגיד ויחי יעקב בא"מ כי ע"י בחי' אמת יכולין לחיות גם בא"מ וכ' תתן אמת ליעקב עכ"ד.

דהנה לא הל"ל רק ויהי יעקב בא"מ. ומשמע דעיקר הרבותא מה שהי' בבחי' חיים גם בא"מ ופי' חיים הוא דביקות בשורש ומקור שמשם נמשך תמיד חיות...

ונ"ל שהוא מלשון מים חיים שע"י שמחת הנפש מעורר מקור החיים וניתוסף חיות.

[ונ"ל שז"ש ויהי האדם לנפש חי'. פי' נפש. הרצון. ע"י פנימיות הנפש נמשך חיות תמיד].

והגם שהי' בא"מ ידע שכל המצרים הם רק קליפה והסתר. אבל הפנימיות הוא חיות הש"י.

ולכך אחז"ל כי הרשעים בחייהם נק' מתים שנפרשים ממקור החיות כנ"ל.

וכ' במדרש גרים אנחנו כו' כי כל בריאת אדם בעוה"ז לא הי' כדי להידבק ח"ו בעוה"ז. רק להיפוך שע"י דביקות האדם בעיקר החיות מתמשך גם עניני עוה"ז להש"י. וגר לשון המשכה כמו מעלה גרה. שגם מה שנק' גר מי שמגייר עצמו. ג"כ ע"ש זה. שמוציא נקודה קדושה שהי' נטבע באומות.

וכן ענין גלות מצרים שכ' גר יהי' זרעך כו' ג"כ הפי' להוציא נ"ק שנטבעו במצרים. וז"ש ואח"כ יצאו ברכוש גדול [רכוש גדול ר"ת גר רק מהופך שזה הענין הוא מלמטה למעלה כמובן].

וז"ש רש"י ז"ל ביקש לגלות הקץ. פי' שרצה לברר זה שהגלות רק הסתר והכח פנימי הוא רק מהש"י. רק אם הי' נגלה זה לא הי' גלות כלל. ונסתם.

ומ"מ כ' בזוה"ק שגילה מה שרצה לגלות רק בדרך הסתר.

והפי' ע"י אמונה יכולין למצוא האמת להתברר שהוא רק הסתר כנ"ל. ולכך ויחי יעקב סתום. שזה מקור החיות להיות נמצא גם בא"מ. זה נסתם

[ולכך נק' שהתחיל השעבוד]

וכמדומה לי שאא"ז ז"ל הגיד בשם הרב מפרשיסחא ז"ל שהקשה למה רצה לגלות הקץ. ותי' שכשנודע הקץ. הגלות בנקל. ע"כ אני זוכר. ונראה כנ"ל שפי' גילוי הקץ לידע שיש קץ להגלות. והוא ע"י שהוא רק הסתר ואינו כח בפ"ע ח"ו.

כי הפנימיות שהוא אמת אין לו קץ וההסתר יש לו קץ. ורצה שיהי' זה נגלה. ולא הי' גלות כלל. ונשאר סתום.

ומ"מ ע"י אמונה שמאמינים זה בנ"י. שאין שום כח בלתי הש"י רק כ"ז רק הסתר. אף שאין רואין זה בעין. מ"מ ע"י אמונה ג"כ יכולין לראות האמת.

רק יעקב אע"ה רצה שלא נוכל לטעות כלל. שיהי' זה נגלה. ונשאר סתום שצריכין יגיעה למצוא זה.

וזה בחי' דהמע"ה דלית לי' מגרמי' כו'. ומשיג האמת רק ע"י הביטול.

וזה ההפרש שבין אמת לאמונה. וכ"כ אא"ז מו"ר זצלה"ה על יעקב אבינו לא מת. מקרא אני דורש כו'. שכשאדם דורש ומייגע עצמו שזה בחי' תושבע"פ. יכול למצוא הארה מחיות יעקב אבינו גם בתוך ההסתר. וגם בשבת מתעורר בחי' יעקב כמ"ש והאכלתיך נחלת יעקב ע"י הביטול כו' מתעברין מינה כו':

הרב שג"ר, על יחסי חסידות ואקזיסטנציאליזם

מהו ההבדל? ראשית כל אכסיסטנציאליזם הינו פילוסופיה ... התורה החסידית הינה דיבור מבפנים, בעוד שהגות אכסיסטנציאלית הינה דיבור על, ומבחינה זו סרטר צודק, האמונה הינה אפשרות בלתי אפשרית, ורק מימושה היא קיומה...

אבל אני רוצה לעמוד בקצרה על הבדל נוסף. הזכרנו את הדביקות כחידוש המרכזי של החסידות, אלא שלדביקות זו כמה מובנים. בחסידות ישנו חלק מיסטי חשוב ומרכזי, המינון המיסטי שונה מרבי לרבי ומחסידות אחת לחברתה, אבל הוא תמיד נמצא. יוסף וויס כבר הבחין, הבחנה שהפכה לקלאסית, בין חסידות של מיסטיקה לחסידות של אמונה, כך גם ביחס לדביקות. הדביקות של הבעש"ט ושל המגיד הינה דביקות מיסטית. זו חויה של מגע ישיר בין ובלתי אמצעי בין נפש האדם לבין הקב"ה, אך זו חויה מיסטית ולא חויה אכסיסטנציאלית. כבר אצל ר"נ ואדמוה"ז וודאי בתורות החסידיות המאוחרות יותר הדביקות מתפרשת כאמונה, שהיא 'חויה' אכסיסטנציאלית. הודאות של הסוביקט באמת הפנימית שלו.

הוספה; ניתן לנסח את ההבדל באופן הבא. האכסיסטנציאליסט נמצא עדיין בעולם של שניות, והמאמץ העל טבעי שלו הינו להכריע לטובת האמונה של הסוביקט ולבטל את האוביקט, היש. אצל המיסטיקן השניות מתבטלת, ולכן החויה המיסטית לא נתפסת כחוית 'אני' או סוביקט.

בחסידות נמצא מעברים לשני הכיוונים, מהמיסטי לאמוני אכסיסטנציאלי וההיפך. ראוי להוסיף שמעבר זה היה כרוך לא פעם במעבר חשוב ומשמעותי לא פחות. החויה המיסטית הינה בדרך כלל חויה של פרט, ואמנם הטענה המקובלת היום במחקר היא שהחסידות בתחילת דרכה לא היתה תנועה עממית חברתית כפי שנהוג היה לחשוב במחקר המוקדם יותר, אלא תנועה אליטיסטית של יחידי סגולה. כך גם החויה האכס' הינה בעיקרה חויה אישית של הפרט, דבר הבא לכלל ביטוי בתורותיהם של ר"נ, הרבי מקוצק, ותלמידיו האדמו"ד מאיז'ביצה עד ר' צדוק, כ"ש המיסטיקה שכאמור הינה ענין ליחידים. אבל האמונה החסידית זו הנמצאת בכתבי השפ"א, ולמעשה הרווחת היום אצל החסידים איננה של העמידה הבלתי אמצעית האישית ולעיתים אף המורדת מול האלוקים, אלא של ההיטמעות באינטנסיביות היהודית. לא הפרט בפרטיותו ובעמידתו החפשית מול האלוקים, אלא היהודי המוצא בחוית היהודית עצמה את האחדות הנכספת והמשמעותיות היא החויה החסידית הבסיסית של היום, והיא המוגדרת כדביקות. זאת חסידות של אמונה ויהודיות ולא של האמונה של הפילוסופים האכסיסטנציאליסטיים שרובם ככולם שללו את האמונה החברתית, ואפילו הדתיים שביניהם דוגמת קירקגור נלחמו נמרצות במימסד הדתי, וודאי לא דביקות מיסטית. למעשה אמונה זו היא האמונה החרדית של היום שקירבה וכמעט בטלה את ההבדל שבין החסידים למתנגדים.